Γκαμπριέλε Βόμαν

Η Γκαμπριέλε Βόμαν () (21 Μαΐου 1932 – 22 Ιουνίου 2015) ήταν Γερμανίδα συγγραφέας μυθιστορημάτων και διηγημάτων.

 Βιογραφικά στοιχεία 
Η Γκαμπριέλε Βόμαν γεννήθηκε το 1932 στο Ντάρμστατ. Ο πατέρας της Πάουλ Ντάνιελ Γκούγιοτ, όπως και ο παππούς της, ήταν πάστορες.  Ολοκλήρωσε τη βασική εκπαίδευση σε οικοτροφείο στο νησί Λάνγκεοογκ. Από το 1951 έως το 1953, σπούδασε Γερμανικά, Λατινοαμερικανικές γλώσσες, Αγγλικά, μουσικολογία και φιλοσοφία στο πανεπιστήμιο της Φρανκφούρτης για τέσσερα εξάμηνα χωρίς να αποφοιτήσει. Το 1953 παντρεύτηκε τον συμφοιτητή της Ράινερ Βόμαν. Στη συνέχεια, εργάστηκε σαν δασκάλα στο πρώην σχολείο της στο Λάνγκεοογκ, καθώς και σε ένα κέντρο εκπαίδευσης ενηλίκων και μια σχολή διοίκησης επιχειρήσεων. Το 1956 το ζευγάρι εγκαταστάθηκε στο Ντάρμστατ.

Το 1956, το διήγημά της Ένας ακαταμάχητος άνθρωπος έγινε δεκτό για δημοσίευση από το έγκριτο λογοτεχνικό περιοδικό Akzente του Βάλτερ Χέλερερ. Ήταν το πρώτο έργο που είχε υποβάλει ποτέ οπουδήποτε. Το 1957 εγκατέλειψε τη διδασκαλία για να αφιερωθεί αποκλειστικά στη συγγραφή. 

Τη δεκαετία του 1960 συμμετείχε στις συναντήσεις της Ομάδας 47. Ήταν μέλος της Ακαδημίας Τεχνών του Βερολίνου από το 1975 και της Γερμανικής Ακαδημίας Γλώσσας και Λογοτεχνίας στο Ντάρμστατ από το 1980. Ήταν μέλος του Κέντρου PEN της Ομοσπονδιακής Δημοκρατίας της Γερμανίας από το 1960 έως το 1988. 

Έλαβε πολυάριθμες τιμητικές διακρίσεις, μεταξύ των οποίων το Βραβείο Λογοτεχνίας Βρέμης το 1971 το Βραβείου Πολιτισμού της Έσσης το 1988 και τον Μεγαλόσταυρο του Τάγματος της Αξίας της Ομοσπονδιακής Δημοκρατίας της Γερμανίας 1997. 

Η Βόμαν πέθανε το 2015 σε ηλικία 83 ετών μετά από μακροχρόνια σοβαρή ασθένεια στον τόπο γέννησής της, το Ντάρμστατ. 

 Λογοτεχνικό έργο 
Η Γκαμπριέλε Βόμαν έγραψε διηγήματα, μυθιστορήματα, ποιήματα, ραδιοφωνικά, τηλεοπτικά θεατρικά έργα και δοκίμια. Η συγγραφέας, η οποία θεωρούσε τον εαυτό της «γραφομανή», δημιούργησε ένα εκτενές έργο από τη δεκαετία του 1950 και μετά, απεικονίζοντας - με σατιρικό και αιχμηρό τρόπο - τα προβλήματα των συμβατικών σχέσεων των ζευγαριών και των παραδοσιακών οικογενειακών δομών. Έδωσε ιδιαίτερη προσοχή στον ρόλο της γυναίκας, στον σεξισμό, στην καθημερινότητα και τις ανθρώπινες σχέσεις και εξέθεσε τη σκληρότητα και την αδιαφορία που κρύβονται πίσω από την εξωτερική ευημερία της οικογένειας της γερμανικής μεσαίας τάξης της εποχής της. Το πιο γνωστό μυθιστόρημά της, Η μικρή Πωλίν ήταν μόνη στο σπίτι (1974), είναι μια σάτιρα για την αντιαυταρχική εκπαίδευση.

Τα μυθιστορήματα και διηγήματά της - δημοσίευσε πάνω από 600 διηγήματα - γνώρισαν ιδιαίτερη επιτυχία στη Δυτική Γερμανία τις δεκαετίες του 1970 και του 1980. Σημαντικά έργα της από αυτή την περίοδο αποδίδονται στο κίνημα της Νέας υποκειμενικότητας, μια νέα κατεύθυνση στη γερμανική λογοτεχνία του 20ού αιώνα τη δεκαετία του 1970 που απέρριψε την πολιτική γραφή και επικεντρώθηκε σε θέματα όπως τα προσωπικά όνειρα και τα προβλήματα της ιδιωτικής ζωής και, εν μέρει, θεματικά στη φεμινιστική λογοτεχνία μετά το 1968. 

 Έργα 

 Jetzt und Nie, 1958 (Τώρα και ποτέ)
 Sieg über die Dämmerung, 1960 (Νίκη επί του Λυκόφωτος) συλλογή διηγημάτων
 Abschied für länger, 1965 (Αποχαιρετισμός για καιρό)
 Ländliches Fest, 1968 (Αγροτική γιορτή) συλλογή διηγημάτων
 Ernste Absicht, 1970 (Σοβαρή πρόθεση)
 Paulinchen war allein zu Haus, 1974 (Η μικρή Πωλίν ήταν μόνη στο σπίτι)
 Schönes Gehege, 1975 (Όμορφος περίβολος)
 Ausflug mit der Mutter, 1976 (Έξοδος με τη μητέρα)
 Frühherbst in Badenweiler, 1978 (Αρχές Φθινοπώρου στο Μπάντενβαϊλερ)
 Ach wie gut daß niemand weiß, 1980 (Ω, Τι καλά που κανείς δεν ξέρει)
 Das Glücksspiel, 1981 (Το ρίσκο)
 Der Flötenton, 1987 (Ο τόνος του φλάουτου)
 Bitte nicht sterben, 1993 (Σας παρακαλώ μην πεθάνετε)
 Aber das war noch nicht das Schlimmste, 1995 (Αλλά αυτό δεν ήταν το χειρότερο)
 Das Handicap, 1996 (Το μειονέκτημα)
 Das Hallenbad, 2000 (Η εσωτερική πισίνα)
 Abschied von der Schwester, 2001 (Αποχαιρετισμός στην αδελφή μου)
 Schön und gut, 2002 (Ωραία και καλά)
 Hol mich einfach ab, 2003 (Απλώς σήκωσέ με)

 Παραπομπές 


Κατηγορία:Γερμανοί λογοτέχνες
Κατηγορία:Γερμανοί διηγηματογράφοι
Κατηγορία:Γερμανοί μυθιστοριογράφοι